Die Eerste Vryheidsoorlog en die Anglo Boereoorlog Deel 1 van 4 | SAUKRADIO.com
Die Eerste Anglo Boere Oorlog Saamgestel uit 2 Klankbane
1880 – DIE EERSTE VRYHEIDSOORLOG breek uit tussen Transvaal en Brittanje a.g.v. die ANNEKSASIE van die Z.A.R. deur Brittanje. Shepstone en Carnavon wou die hele S.A. in 'n federasie onder die Britse vlag verenig. Die Boere behaal by AMAJUBA 'n groot oorwinning. PRESIDENT JAN BRAND van die VRYSTAAT tree as bemiddelaar op en 'n VREDESOOREENKOMS word onderteken.
DIE EERSTE VRYHEIDSOORLOG was nie 'n vrugtelose stryd nie, en op 16 Desember 1881 kon die volk in hul duisendtalle na PAARDEKRAAL stroom om GELOFTEDAG te vier en God vir Sy leiding in die uur van nood te dank!
BO: Vegtende Boere tydens die eerste groot militêre kragmeting tussen Boer en Brit (die sogenaamde Eerste Vryheidsoorlog van 1880-'81), soos hulle 1881 in die Illustrated London News uitgebeeld is. Hoewel dit 'n oorlog genoem word, was dit 'n beperkte kragmeting met sporadiese gevegte, wat slegs 'n week of tien geduur het. Die Boere, wat verwoed om hul onafhanklikheid geveg het, het geen leër gehad nie en die weerbare manne in die verskillende distrikte sou hulle bloot in kommando's organiseer en hul eie offisiere kies. Elke man het sy eie geweer, gewoonlik 'n jaggeweer, en sy eie perde gebring. Brittanje het inskiklik geraak en 'n wapenstilstand beveel toe dit blyk dat die Britte die Boere nie sonder aansienlike militêre ingryping, en koste, sou kon oorrompel nie. Die ontdekking van goud in 1886 aan die Witwaters­rand sou Brittanje egter met hernieude groot belang­stelling na Transvaal laat kyk…
Lord Roberts. Hy is deur die Britte "lord Roberts of Kabul and Kandahar" genoem, vanweë sy militêre suksesse in dié plekke in Afganistan. Die spitsvondige Boere het spottenderwys van hom gesê: "Hy is miskien lord Roberts van Kan-daar (Kandahar), maar hy is nie lord Roberts van Kan-hier nie!" En tog het sy koms na Suid-Afrika niks goeds vir die Boere voorspel nie.